Oficiālais Vēstnesis L 005 , 09/01/2004 Lpp. 0085 - 0086



Komisijas Lēmums (2003. gada 23. decembris), ar ko izveido izpildaģentūru "Saprātīgas enerģētikas izpildaģentūra", lai piemērotu Padomes Regulu (EK) Nr. 58/2003 attiecībā uz Kopienas pasākumu enerģētikas jomā pārvaldību (2004/20/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 2002. gada 19. decembra Regulu (EK) Nr. 58/2003, ar ko nosaka statūtus izpildaģentūrām, kurām uztic dažus Kopienas programmu pārvaldības uzdevumus [1], un jo īpaši tās 3. panta 1. punktu, tā kā: (1) Ilgtspējīgas attīstības stratēģijā Eiropas Savienība ir veikusi pasākumus, kuru mērķis ir atjaunojamas enerģijas un energoefektivitātes veicināšana un attīstīšana, lai līdzsvaroti atbalstītu šādu vispārējo mērķu sasniegšanu – energoapgādes drošību, konkurētspēju un vides aizsardzību. (2) Šie pasākumi ietver Eiropas Parlamenta un Padomes 2003. gada 26. jūnija Lēmumu Nr. 1230/2003/EK, ar ko pieņem daudzgadu rīcības programmu enerģijas jomā – "Saprātīga enerģijas izmantošana Eiropā" (2003. gads – 2006. gads) [2], kuras pasākumu jomas ir atjaunojamas enerģijas un energoefektivitātes attīstīšana, ietverot transporta nozari, un tās veicināšana jaunattīstības valstīs. (3) Regula (EK) Nr. 58/2003 pilnvaro Komisiju izveidot izpildaģentūras saskaņā ar vispārīgajiem minētajā regulā paredzētajiem statūtiem un uzticēt tām dažus pārvaldības uzdevumus, kas attiecas uz vienu vai vairākām Kopienas programmām. (4) Komisijas pilnvaru mērķis attiecībā uz izpildaģentūras izveidošanu ir atļaut tai koncentrēties uz pamatdarbībām un funkcijām, kurās nevar izmantot ārpakalpojumus, nezaudējot kontroli pār darbībām, kuras pārvalda minētās izpildaģentūras, vai galīgo atbildību par tām. (5) Programmas "Saprātīga enerģijas izmantošana Eiropā" pārvaldība ietver tādu tehnisku projektu īstenošanu, kas neprasa politisku lēmumu pieņemšanu un paredz augsta līmeņa tehnisku un finanšu pieredzi projekta cikla laikā. (6) Ar programmas īstenošanu saistītu uzdevumu deleģēšana izpildaģentūrai ir iespējama, skaidri nodalot programmas izstrādi, prioritāšu noteikšanu un programmas novērtēšanu, ko veiktu Komisija, un projekta īstenošanu, ko uzticētu izpildaģentūrai. (7) Šim nolūkam veiktā izmaksu un labumu analīze ir apliecinājusi, ka dažus pārvaldības uzdevumus, piemēram, budžeta izpildi, projektu tehnisko un finanšu uzraudzību, kā arī rezultātu izplatīšanu un izmantošanu izpildaģentūra var veikt efektīvāk, vienlaikus nodrošinot to, ka Komisija īsteno programmu "Saprātīga enerģijas izmantošana Eiropā" saskaņā ar lēmumu, ar ko ievieš šo programmu, kā arī saskaņā ar programmas darba programmu un pamatnostādnēm, kuras pieņēmusi Komisija ar minētā lēmuma 8. pantā paredzētās Pārvaldības komitejas palīdzību. (8) Izpildaģentūras izmantošana ļautu efektīvāk pārvaldīt jauno programmu, kas ir ievērojami plašāka par iepriekšējo programmu. (9) Izpildaģentūrai veicot noteiktos uzdevumus, Komisija varētu koncentrēties uz stratēģiskiem un reglamentējošiem jautājumiem, vienlaikus palielinot Kopienas atbalstu starpvalstu darbībām dalībvalstīs. Tas ir labākais veids, kādā sasniedzami enerģētikas mērķi, kuri noteikti dažādos tiesību aktos un citos pasākumos atjaunojamās enerģijas un energoefektivitātes jomās, ietverot transporta nozari. (10) Komisijas prioritāšu un jo īpaši ilgtspējīgas attīstības stratēģijas īstenošanas dēļ pasākumus var noteikt kā daļu no Kopienas politikas jomās, kurās paredz Komisijas pasākumus, ko var īstenot aģentūra. Jānodrošina iespēja uzdot aģentūrai papildu pārvaldības un īstenošanas uzdevumus. (11) Šajā lēmumā paredzētie pasākumi ir saskaņā ar Izpildaģentūru komitejas atzinumu, IR PIEŅĒMUSI ŠO LĒMUMU. 1. pants Aģentūras izveide 1. Ar šo Kopienas pasākumu pārvaldībai enerģētikas jomā izveido izpildaģentūru (še turpmāk – "aģentūra"), kuras statūti ir noteikti Padomes Regulā (EK) Nr. 58/2003. 2. Aģentūras nosaukums ir "Saprātīgas enerģētikas izpildaģentūra". 2. pants Atrašanās vieta Aģentūra atrodas Briselē. 3. pants Darbības termiņš Ar šo izveido aģentūru uz laika posmu no 2004. gada 1. janvāra līdz 2008. gada 31. decembrim. 4. pants Mērķi un uzdevumi 1. Saskaņā ar Kopienas programmu "Saprātīga enerģijas izmantošana Eiropā", kas izveidota ar Lēmumu Nr. 1230/2003/EK, aģentūra ir atbildīga par uzdevumu īstenošanu attiecībā uz Kopienas atbalstu atbilstoši šai programmai, izņemot programmas novērtēšanu, tiesību aktu uzraudzību un stratēģiskos pētījumus, vai visus citus pasākumus, kas ir Komisijas ekskluzīvā kompetencē. Tā ir atbildīga par šādiem uzdevumiem: a) visu posmu pārvaldīšanu attiecībā uz īpašu projektu darbības laiku saskaņā ar īstenojamo Kopienas programmu "Saprātīga enerģijas izmantošana Eiropā", pamatojoties uz Lēmumu 1230/2003/EK un šajā lēmumā paredzēto darba programmu, ko ieteikusi izpildkomiteja un pieņēmusi Komisija, kā arī šim nolūkam vajadzīgajām pārbaudēm, pieņemot attiecīgos lēmumus, ja Komisija ir to pilnvarojusi; b) budžeta izpildes dokumentu pieņemšanu attiecībā uz ieņēmumiem un izdevumiem, kā arī, ja Komisija ir to pilnvarojusi, visu to darbību veikšanu, kas vajadzīgas, lai pārvaldītu šo Kopienas programmu, un jo īpaši to darbību veikšanu, kas ir saistītas ar līgumtiesību un subsīdiju piešķiršanu; c) visas informācijas, kā arī jebkuras citas informācijas vai ziņojuma Komisijai, kā paredzēts darba programmā vai deleģēšanas dokumentā, savākšanu, analīzi un nodošanu Komisijai, kas vajadzīga, lai vadītu Kopienas programmas īstenošanu. 2. Pēc atzinuma, ko sniegusi komiteja, kas izveidota ar Regulas (EK) Nr. 58/2003 24. pantu, Komisija var uzticēt aģentūrai veikt tāda paša veida uzdevumus, kādi ir noteikti programmas 1. punktā, saskaņā ar citām Kopienas programmām minētās regulas 2. panta izpratnē, ja vien, ietverot transporta nozari, šīs programmas vai projekti attiecas uz atjaunojamās enerģijas un energoefektivitātes jomām un to veicināšanu un ja tie būtiski nepalielina aģentūras uzdevumus. 3. Komisijas lēmums, ar ko deleģē pilnvaras aģentūrai, sīki izklāsta tai uzticētos uzdevumus un tas pielāgojams, ņemot vērā visus papildu uzdevumus, ko var uzticēt aģentūrai. Komisijas lēmumu informatīvā nolūkā nosūta komitejai, kas izveidota ar Regulas (EK) Nr. 58/2003 24. pantu. 5. pants Organizatoriskā struktūra 1. Aģentūru pārvalda Koordinācijas komiteja un Komisijas iecelts direktors. 2. Koordinācijas komitejas locekļus ieceļ uz trim gadiem. 3. Direktoru ieceļ uz pieciem gadiem. 6. pants Subsīdijas Aģentūra saņem subsīdiju, kas iekļauta Eiropas Kopienu kopbudžetā no līdzekļiem, kuri piešķirti Kopienas programmai "Saprātīga enerģijas izmantošana Eiropā" un attiecīgā gadījumā citām Kopienas programmām vai pasākumiem, kas uzticēti aģentūrai īstenošanai atbilstoši 4. panta 2. punktam. 7. pants Uzraudzības un ziņošanas prasība Aģentūra ir Komisijas uzraudzībā un aģentūra regulāri ziņo par to programmu īstenošanas gaitu, par kurām tā ir atbildīga atbilstoši kārtībai un periodiskumam, kā paredzēts deleģēšanas dokumentā. 8. pants Administratīvā budžeta izpilde Aģentūra izpilda tās administratīvo budžetu saskaņā ar Standarta finanšu regulas noteikumiem. Briselē, 2003. gada 23. decembrī Komisijas vārdā — priekšsēdētāja vietniece Loyola De Palacio [1] OV L 11, 16.1.2003., 1. lpp. [2] OV L 176, 15.7.2003., 29. lpp. --------------------------------------------------